
Algoritmizálási megközelítések a 10. osztályban

Kulcsszavak: Digitális kultúra; számítógépes gondolkodás fejlesztése; kerettanterv; oktatási megközelítések; tankönyvelemzés
Kutatásunk háttere abban gyökerezik, hogy a digitális készségek és kompetenciák terén tapasztalt hiányosságok egyre inkább a mindennapi életben és az oktatási környezetekben is megjelennek óriási veszteségeket termelve. Hospitálásaink, valamint társadalmi interakcióink rámutattak arra, hogy az alacsony szintű számítógépes gondolkodás fokozódó társadalmi problémát jelent. Ez a jelenség a végfelhasználói adatkezelésben is megnyilvánul, amelynek problémája minden generációban észlelhető.
Kutatásunk az újonnan bevezetett Digitális kultúra tantárgy tanmenetének és tankönyvének elemzésére irányult, amely a számítógépes gondolkodás fejlesztését célozza, rendkívül alacsony óraszám mellett. A kerettanterv feltételezi, hogy a tananyag és az óraszám elegendő a problémák kezelésére. Ennek alapján kutatásunk a 10. osztályos tankönyv követelményeire és programozási feladataira összpontosított, amelyek táblázatkezelési és Python programozási környezetben kerültek megvalósításra. Mivel a diákok napi szinten foglalkoznak hasonló feladatokkal, az ő véleményük és tapasztalataik jelentették a legautentikusabb forrást. Ennek érdekében kérdőívet készítettünk, amely a diákok programozási ismereteit, valamint a feladatokkal kapcsolatos véleményüket vizsgálta. Továbbá, a tantárgyi integráció során megnyilvánuló készségeiket is mértük. A 223 fős minta statisztikai elemzésével kapott eredmények nem támasztják alá a kerettantervi hipotézist. A tanulók számítógépes gondolkodása jelentős hiányosságokat mutat, és a feladatok nem megfelelőek ezen korosztály számára. Az eredmények rávilágítanak a probléma súlyosságára és az oktatási megközelítések fejlesztésének szükségességére.
Célunk egy hatékonyabb módszer bemutatása, amely javítja a tanulók számítógépes gondolkodását, emellett összekapcsolja a hagyományos programozásorientált képzést az alkalmazói ismeretekkel, felkészítve a tanulókat a jövő munkáltatói által elvárt képességekre. A módszer előnye, hogy a tantárgyi integrációra alapozva összeköti a digitális kultúra adatkezeléshez köthető témaköreit, ezáltal hasonló képességeket és kompetenciákat fejlesztünk, csak más környezetben és módszerekkel. Korábbi mérések igazolják, hogy ezzel a megközelítéssel hatékonyabban tanulható az adatkezelés, mint a felületorientált módszerekkel, továbbá könnyedén áttérhetünk a táblázatkezelésről az adatbáziskezelésre, majd a magas szintű programozási nyelvekre, ezzel is növelve a tanulás-tanítás hatékonyságát és megoldást kínálhatunk az óraszámgondokra.



